**ODGOVORI NA**

**POBUDE IN VPRAŠANJA**

**OBČINSKIH SVETNIKOV**

**podana na 14. redni seji Občinskega sveta Občine Prevalje dne 24.05.2012:**

**BERNARD PAČNIK**

VPRAŠANJE:

Zanima ga, ali je občina Prevalje sodelovala pri projektu sanacije zgornje Mežiške doline zaradi okuženosti s svincem. Prepričan je, da je v Občini Prevalje prav tako velika nevarnost okuženosti s svincem, in sicer predvsem na območju t.i. špedicije, saj se je tam trideset let hranila svinčeva ruda in svinec v platah ter drugo, zato je prepričan, da mora biti prav tako Občina Prevalje v istem projektu, kakor sta občina Črna na Koroškem in Mežica. Na svojo roko je delal analize in so bili rezultati katastrofalni.

ODGOVOR:

Prvi dopis Inšpektoratu RS za okolje je bil poslan v marcu 2007. Istočasno je bilo o problemu obveščeno tudi ministrstvo za okolje. 19.06. 2007 je v zadevi mivke in prašenja bil opravljen pregled inšpektorja za okolje in inšpektorja za železniški promet. V poročilu z dne 20.07. je tudi navedeno, da je bila opravljena analiza mivke na ZASG-u in da vsebnosti težkih kovin; kadmija in svinca niso prekoračene.

V letih 2007 do 2008 obstaja 23 različnih dokumentov v zvezi s to problematiko. 11.07. je Občina prejela odgovor na zahtevo o ureditvi problema S prašenjem mivke tudi obljubo, da bodo pri pripravi programa sanacije upoštevali tudi potrebo po sanaciji področja na žel.postaji Prevalje po opravljenih meritvah vsebnosti težkih kovin v prašnih usedlinah. Obljubljena je bila tudi nakup in namestitev merilne naprave za prah (svinec). V sodelovanju z Zavodom za zdravstveno varstvo je bil pripravljen program raziskav vendar več informacij o nadaljevanju v spisu ni zaslediti. Vsekakor analize, ki jih je neuradno opravil g. Šumah j v laboratoriju v Žel. Ravne, kažejo, da je vsebnost težkih kovin v tleh in v cestnem prahu kritična. Zadnji dopis je bil na Ministrstvo za okolje posla 11. julija 2008. Odgovora verjetno nismo prejeli.

(Pripravil: Marjan BERLOŽNIK).

POBUDA:

Predlaga, da občina sama odstrani kable od kabelske pri drugem izvajalcu, v kolikor to ne more narediti podjetje Elektro Turnšek. Ne dobi nobenega odgovora že dve leti.

ODGOVOR:

Na drogu sta dva priključka KTV, od katerih je eden mrtev, ki bo odstranjen v naslednjem mesecu, en priključek pa napaja blok Trg 42. Ostali vodi so v lasti Telekoma. (Pripravil: Marjan BERLOŽNIK).

**JURE PENEC:**

VPRAŠANJE:

Na prvo vprašanje, ki se nanaša na projekt širokopasovnega interneta, s katerim sedaj občina vstopa v tožbo, je bila uvodoma že podana obrazložitev, da se bodo našli drugi viri financiranja za optično povezavo koroške regije oz. Prevalj. Želi imeti podrobnejšo obrazložitev, kateri so ti viri financiranja za optiko. Nadalje ga zanima, katere konkretne hišne številke so bile prijavljene, ker se pojavljajo namigovanja, da so bila prijavljene tudi takšne hišne številke, za katere je komercialni ponudnik izkazal interes, da bi gradil sam.

ODGOVOR:

Župan je podal odgovor, da v Bruslju obstojajo viri financiranja, saj EU namenja sredstva za širokopasovni internet in da je odvisno od odločitev pristojnega ministrstva, da preusmeri del teh sredstev še v letošnjem letu. Potrebno je pripraviti še razpis in izvesti vse potrebno s strani ministrstva. Država je sama zagotovila EU, da bo zagotovila 95% pokritost z širokopasovnim internetom. Projekt je na voljo na občinski upravi, v katerega se da videti in preveriti, katere številke je občina prijavila.

VPRAŠANJE:

Zanima ga, kako daleč je pridobivanje okoljevarstvenega dovoljenja za Kocerod.

ODGOVOR:

Župan je podal odgovor, da smo v pridobivanju okoljevarstvenega sogasja, vendar pa mora biti še prej zaključena investicija železniški prehod. Postopki tečejo.

Pričakuje se sprememba državne Uredbe, ki bo omogočila ARSO-tu izdajo dovoljenja. To naj bi se zgodilo nekje do konca leta 2012. Vprašanje je bilo posredovano direktorju družbe KOCEROD, d.o.o. Ivanu Plevniku, katerega pisni odgovor še nismo prejeli. Odgovor bo podal direktor ustno na 15. redni seji Občinskega sveta Občine Prevalje. (Pripravil: Marjan BERLOŽNIK).

VPRAŠANJE:

Pri graditvi Eurospina je bilo po gradbenem dovoljenju 351-141/2010 -0302 20 napisano, kako bo ta Eurospin umeščen v naravo (zasaditve itd). Zakaj občina bolj ne pritisne na investitorja, da naj uredi zasaditve v skladu s projektom, ker gre za zelo velik objekt.

ODGOVOR:

Projektna dokumentacija je v pregledu, natančen odgovor bo občina posredovala do naslednje 16. redne seje Občinskega sveta Občine Prevalje (Pripravil: Marjan BERLOŽNIK).

VPRAŠANJE:

Zanima ga kako poteka gradnja treh garaž pri Leku, ki se predvidevajo za objekti na Perzonalih. Pridobitev gradbenega dovoljenja naj bi oviral en občan iz Dravograda. Prosi za kratko obrazložitev.

ODGOVOR:

Investitorji gradnje garaž so se srečali s težavo odstranitve nelegalno postavljenega objekta na Perzonalih. V prvi polovici leta 2012 so potekali pogovori z lastnikom te gradnje, ki je sprva odločno nasprotoval podrtju objekta, vendar je po opozorilih naposled v mesecu juliju 2012 le podrl objekt, tako da sedaj ta nelegalno zgrajen objekt ni več ovira za nadaljevanje postopkov investitorjev. (Pripravila: Emilija IVANČIČ).

**MARJAN SONJAK**

VPRAŠANJE:

Že večkrat je postavil isto vprašanje, in sicer ga zanima, zakaj se asfaltne občinske ceste še niso zalile in zakaj. Poudarja, da se s tem ohranjajo občinske ceste.

ODGOVOR:

Javno komunalno podjetje Log, d.o.o., nima stroja za izvedbo teh del, zato najema podizvajalca podjetje Possehl iz Maribora. Pogoj za naročilo ter izvedbo je najmanj 1000 m cestnih razpok. Cena za najmanj 3000m pa je za tekoči meter 3 EUR.

Občina Prevalje letošnje leto nima predvidenih sredstev za tako sanacijo, saj je poleg ceste proti Šentanelu take sanacije potrebna tudi cesta na Lešah. (Pripravila: Eva JEROMEL).

VPRAŠANJE:

Podaja pripombo glede vzdrževanja makedamskih občinskih cest, saj je bil dogovor, da se mimo poslopij se posipa z materialni, ki se ne kadijo in ne povzročajo frakcij. Ljudje imajo pripombe, da je to potrebno ponovno urediti.

ODGOVOR:

Zaradi dejstva, da se je letošnje leto cena mletega asfalta, ki se je dosedaj uporabljal za posipanje mimo dvorišč, drastično dvignila zaradi znane usode nekaterih »domačih« gradbenih podjetij, smo letošnje leto naročili pri Javnem komunalnem podjetju Log, d.o.o., t.i. protiprašno sol. Naročili smo 30 vreč ter skupaj s predstavniki krajevnih skupnosti določili seznam strank. Vseh 30 vreč smo razdelili po vseh krajevnih skupnostih. (Pripravila: Eva JEROMEL).

VPRAŠANJE:

Zanima ga, kakšen je dogovor o rekonstrukciji krožišča pri Sparu, ali se bo krožišče obnavljajo ali se ne bo ter ali ga bo gradil Spar.

ODGOVOR:

Krožišče se že izvaja. Dokončanje je predvideno v dveh mesecih. Na javnem razpisu je bilo uspešno podjetje Slemenšek d.o.o., financiralo pa se bo po ključu kot je predviden med državo in občino po sporazumu. Občina bo skladno z pogoji razpisa, obveznosti pokrila v letih 2013 in 2014, za kar ima z izvajalcem sklenjen aneks k pogodbi. (Pripravil: Marjan BERLOŽNIK)

**HEDVIKA GORENŠEK**

VPRAŠANJE:

Sprašuje, kako občina načrtuje sanacijo ceste proti novim bajtam, ker sta bili dosedanji dve sanaciji zaradi posedanja terena neuspešni.

ODGOVOR:

Sanacija ceste je bila izvedena, pokazalo se je da izvajalec zemljine, ki jo je utrdil po sistemu armirane zemljine ob cesti oz. bankine ni utrdil z valjanjem. Zdaj je to urejeno. Potrebno je še izvesti asfaltno muldo, kar bo storjeno v teh dneh. (Pripravil: Marjan BERLOŽNIK).

VPRAŠANJE:

Kdaj se bo izvedlo asfaltiranje dela cestišča pri Burjaku na Lešah, saj se pripravil košček terena za asfaltiranje in sedaj že 14 dni stoji v takšnem stanju?

ODGOVOR:

Asfaltiranje cestišča pri Burjaku je bilo izvedeno. (Pripravil: Marjan BERLOŽNIK).

VPRAŠANJE:

Zanima jo, na koga v občinski upravi se lahko obračajo glede urejanja površin.

ODGOVOR:

Župan je odgovoril, da se lahko obračajo na oddelek za KCG.

**METKA NAVERŠNIK**

POBUDA:

V imenu stanovalcev izpostavi problem javnih stranišč na igrišču. Igrišče je namreč vedno zelo polno, ljudje pa uporabljajo WC na prostem oziroma za garažami. Stanje je nemogoče. Daje pobudo, da naj se postavijo kemična stranišča ali pa naj se vrata zaklenejo.

ODGOVOR:

Župan je odgovoril, da so na samem objektu sto metrov vstran urejena stranišča, vendar pa je kultura ljudi takšna, kakršna pač je. Tudi sam ugotavlja, da je to problem in da bo potrebno nekaj narediti.

**TANJA KLEMENC SEKUTI**

VPRAŠANJE:

Glede odgovora, ki se nanaša na dodatne odvoze plastičnih odpadkov z ekoloških otokov jo zanima ali lahko to občina Prevalje sama reši.

ODGOVOR:

Občina Prevalje je o tem že večkrat tudi sama opozarjala JKP Log, zadeve občina sama ne more rešiti, saj gre za zadevo, ki je v domeni JKP Log, d.o.o. Pobuda je bila ponovno posredovana na Javno komunalno podjetje Log, d.o.o.. (Pripravila: Eva JEROMEL).

POBUDA:

Daje pobudo za postavitev prometnega ogledala pri podjetju PREVENT-TRO, ker pri zavijanju v levo ni mogoče videti prihajajočih vozil, še posebej sedaj, ko je hiša bolj pomaknjena na zunanji rob parcele.

ODGOVOR:

V času gradnje objekta na levi strani izvoza na glavno cesto je bila preglednost onemogočana. Po odstranitvi gradbenih odrov je stanje boljše, pritožb glede preglednosti izvoza ni bilo. Smo pa v preteklosti družbi Prevent-TRO d.o.o. že predlagali, naj si pridobijo služnost za postavitev cestnega ogledala na drugi strani ceste, kar pa do sedaj še niso naredili. (Pripravil: Marjan BERLOŽNIK).

VPRAŠANJE:

Zanima jo, kdaj se bo obnovil cestni odsek od podjetja PREVENT-TRO do Praprotnika, saj so tam velike luknje.

ODGOVOR:

Tajnik je odgovoril, da se bo po ulici za podjetjem PREVENT-TRO peljala meteorna kanalizacija ter se bo sanirala salonitna vodovodna cev, na koncu se mora tudi ta asfalt sanirati.

**STAŠO LODRANT**

VPRAŠANJE:

Sprašuje, ali so fiksne zapornice na cesti ob Meži postavljene za določen čas in kako dolgo oziroma ali so postavljene za nedoločen čas.

ODGOVOR:

Glede ureditve na cesti LC 350 291 – Cesta Ob Meži je Svet za preventivo in vzgojo v cestnem prometu občine Prevalje na svoji 27. redni seji obravnaval predlog spremembe prometne ureditve na tej cesti in sprejel sklep, da naj postanejo cestne prepreke oziroma ovire na tej cesti trajne in da se odstranijo samo za primere interventne vožnje, obvoza ipd.

Omenjen sklep je obravnaval tudi Odbor za komunalne zadeve in varstvo okolja na svoji 1. in 2. redni seji. Na slednji je bil sprejet tudi sklep, da začasna ureditev, ki je predlagana s strani SPVCP, ostane do novega predloga Odloka o kategorizaciji občinskih cest v Občini Prevalje.

Občinska uprava občine Prevalje pa je pričela prav v tem mescu s pripravo novega predloga Odloka o občinskih cestah. (Pripravila: Eva JEROMEL).

**DUŠAN GOLNAR**

VPRAŠANJE:

Zanima ga, ali je občinska uprava dobila obvestilo od bivšega svetnika, da je štala pri »Hermonku« v slabem stanju.

ODGOVOR:

Zadeva se bo obravnavala na Odboru za komunalne zadeve in varstvo okolja, na 18. redni seji, ki bo dne 02.10.2012. Do 15. redne seje Občinskega sveta Občine Prevalje, ki bo dne 04.10.2012 Vam bomo posredovali sklep odbora. (Pripravila: Eva JEROMEL).

**IVAN PUNGARTNIK**

POBUDA:

Daje pobudo, da bi se zemljišče, ki se nahaja ob sedanjem križišču pri Sparu in je namenjen za bodoče krožišče ter je sedaj zelo zanemarjeno in zaraščeno z veliko travo, začasno uredil prostor za tržnico, dokler se ne bo pristopilo k rekonstrukciji krožišča. Na tem prostoru bi lahko bili vsi tisti, ki imajo sedaj na več koncih po Prevaljah postavljene stojnice ali podobno.

ODGOVOR:

Župan je podal odgovor, da se občina dogovarja z ministrstvom za promet in investitorjem v Spar, kako bi še letos izvedli rekonstrukcijo krožišča pri Sparu. Ko bodo rešitve znane, bo občina še pravočasno obvestila občinski svet.

VPRAŠANJE:

Zanima ga, ali se bo pristopilo k pripravi novega Odloka o kršitvi javnega reda in miru. Pove, da sicer obstaja predpis, ki je veljaven še iz občine Ravne – Prevalje, vendar je povsem neprimeren, ker je preveč splošen. Morali bi pristopiti k sprejemu tega odloka, ker se dogajajo številne kršitve javnega reda in miru kot na primer košnja trave ob nedeljah in sobotah, kurjenje neprimernih materialov na javnih površinah, povzročanje glasnega ropota ob nedeljah ipd.

ODGOVOR:

Odlok o javnem redu in miru je v pripravi in bo v prvi obravnavi na 16. redni seji Občinskega sveta Občine Prevalje. (Pripravil: Marjan BERLOŽNIK).

**ANDREJ STERMEC**

VPRAŠANJE.

Sprašuje, zakaj še ni izvedena premestitev hišic, kjer se prodaja, na Flisov graben. Vsi so se že strinjali s tem predlogom tako župan kot kmetijsko svetovalna družba, prodajalci in sosedi.

ODGOVOR:

Za hišice oz. za celostno ureditev prodaje kmečkih proizvodov na Prevaljah iščemo celovito in trajno rešitev. Ob sam Vandrovski trg hišice, kakršne so, ne sodijo. Primerno mesto bi bilo na parkirišču ob glavni cesti pred Sekavčnikom oz. ob Elposu. Dokončnega dogovora o tem še ni. (Pripravil: Marjan BERLOŽNIK).

VPRAŠANJE:

Zanima ga, zakaj še do danes ni saniran izpust odpadnih vod v Mežo pri Pačnikovem mostu. Direktor JKP Log d.o.o. je na občinskem svetu in odboru obljubil, da bo to sanirano do 15.3. 2012, kar pa do danes še ni narejeno. Ali ima občina kakšno možnost, da sama to sanira?

ODGOVOR:

Župan je odgovoril, da imamo za to komunalno podjetje.

Zadevo smo poskušali sanirati na najboljši možni način. Nizek vodostaj reke Meže je bil razlog za nabiranje fekalij ob iztoku in posledično velik smrad. Dokončna rešitev bo izvedena ob izgradnji kolektorskih sistemov 2013 ali 2014 leta. (Pripravil: Marjan BERLOŽNIK).

Prevalje, 28.09.2012